VENDIM
Nr. 73, datë 12.2.2014

PËR DISA NDRYSHIME DHE SHTESA NË VENDIMIN NR. 1114, DATË 30.7.2008 
TË KËSHILLIT TË MINISTRAVE “Për DISA ÇËSHTJE NË ZBATIM TË LIGJEVE NR. 7703, DATË 11.5.1993 “Për SIGURIMET SHOQËRORE NË REPUBLIKËN E SHQIPËRISË”, TË NDRYSHUAR, NR. 9136, DATË 11.9.2003 “Për MBLEDHJEN E KONTRIBUTEVE TË DETYRUESHME TË SIGURIMEVE SHOQËRORE E SHËNDETËSORE NË REPUBLIKËN E SHQIPËRISË”, TË NDRYSHUAR, DHE NR. 7870, DATË 13.10.1993 “Për SIGURIMET SHËNDETËSORE NË REPUBLIKËN E SHQIPËRISË”, TË NDRYSHUAR”, TË NDRYSHUAR

Në mbështetje të nenit 100 të Kushtetutës, të ligjit nr. 7703, datë 11.5.1993 “Për sigurimet shoqërore në Republikën e Shqipërisë”, të ndryshuar, dhe të ligjit nr. 10383, datë 24.2.2011 “Për sigurimin e detyrueshëm të kujdesit shëndetësor”, të ndryshuar, me propozimin e ministrit të Financave, Këshilli i Ministrave 

VENDOSI:

Në vendimin nr. 1114, datë 30.7.2008 të Këshillit të Ministrave, të ndryshuar, bëhen këto ndryshime dhe shtesa:
1. Në titull dhe kudo në përmbajtjen e tij, fjalët “… të ligjit nr. 7870, datë 13.10.1993 “Për sigurimet shëndetësore në Republikën e Shqipërisë”, të ndryshuar, …” zëvendësohen me “… të ligjit nr. 10383, datë 24.2.2011 “Për sigurimin e detyrueshëm të kujdesit shëndetësor në Republikën e Shqipërisë”, të ndryshuar, …” dhe emërtimi “Ministria e Punës, Çështjeve Sociale dhe Shanseve të Barabarta” zëvendësohet me “Ministria e Mirëqenies Sociale dhe Rinisë”.
2. Në shkronjat “f” dhe “g” të pikës 1 të kreut I “Mbrojtja dhe sigurimi i detyrueshëm”, pas fjalëve “… vetëm për degën e pensioneve …” shtohen “… dhe për sigurim shëndetësor ...”.
3. Pika 2 e kreut II “Paga bruto dhe paga minimale”, ndryshohet si më poshtë vijon:
“2. Paga minimale mujore, për efekt të llogaritjes së kontributit të sigurimeve shoqërore e shëndetësore, nga data 1.1.2014 e në vazhdim, të jetë jo më pak se 19026 (nëntëmbëdhjetë mijë e njëzet e gjashtë) lekë. Paga maksimale mujore, për efekt të llogaritjes së kontributit të sigurimeve shoqërore, nga data 1.1.2014 e në vazhdim, të jetë 95130 (nëntëdhjetë e pesë mijë e njëqind e tridhjetë) lekë. Paga maksimale, për efekt të llogaritjes së kontributeve të sigurimeve shëndetësore, nga data 1.1.2014, të jetë paga bruto, sipas përcaktimeve në pikën 1 të kreut II “Paga bruto dhe paga minimale”.
Për të punësuarit, marrëdhëniet e punës së të cilëve rregullohen me ligjin nr. 7961, datë 12.7.1995 “Kodi i Punës i Republikës së Shqipërisë”, të ndryshuar, paga minimale mujore për llogaritjen e kontributeve të sigurimeve shoqërore e shëndetësore është ajo e përcaktuar nga Këshilli i Ministrave, në zbatim të nenit 111 të ligjit të sipërpërmendur, e cila nuk mund të jetë më e ulët se paga minimale, e përcaktuar në paragrafin e parë të kësaj pike.”. 
4. Në paragrafin e parë të kreut III “Llojet, shuma dhe shpërndarja e kontributeve”, fjalët “... dhe të neneve 8, 9, 10, 11 e 12 të ligjit nr. 7870, datë 13.10.1994 “Për sigurimet shëndetësore në Republikën e Shqipërisë”, të ndryshuar, ...” zëvendësohen me “... dhe të neneve 5, 6, 7, 8 dhe 9 të ligjit nr. 10383, datë 24.2.2011 “Për sigurimin e detyrueshëm të kujdesit shëndetësor në Republikën e Shqipërisë”, të ndryshuar, ... ”.
5. Pikat 2, 6, 7, 9, 10, 12 e 13 të kreut III “Llojet, shuma dhe shpërndarja e kontributeve”, ndryshohen  si më poshtë vijon:
“2. Shuma minimale mujore e kontributit të sigurimit shëndetësor për të vetëpunësuarit dhe për pjesëtarët e familjes, të patrajtuar me pagë (me përjashtim të të vetëpunësuarve në bujqësi), nga data 1.1.2014 e në vazhdim, të jetë 3.4 % e dyfishit të pagës minimale mujore, të përcaktuar në pikën 2 të kreut II “Paga bruto dhe paga minimale”, e barabartë me 1294 (një mijë e dyqind e nëntëdhjetë e katër) lekë.
…
6. I vetëpunësuari, i vetëpunësuari në ortakëri, i vetëpunësuari, që punëson të tretë (me përjashtim të të vetëpunësuarit në bujqësi), duke filluar nga data 1.1.2014 e në vazhdim, paguan për vete një kontribut të detyrueshëm, për sigurimet shoqërore, në masën 23% të pagës mujore minimale, prej 19026 (nëntëmbëdhjetë mijë e njëzet e gjashtë) lekësh, e barabartë me 4376 (katër mijë e treqind e shtatëdhjetë e gjashtë) lekë në muaj. 
I vetëpunësuari, i vetëpunësuari në ortakëri, i vetëpunësuari, që punëson të tretë (me përjashtim të të vetëpunësuarit në bujqësi), duke filluar nga data 1.1.2014 e në vazhdim, paguan për vete një kontribut të detyrueshëm për sigurimet shëndetësore, në masën 3.4% të dyfishit të pagës minimale mujore të përcaktuar në pikën 2 të kreut II “Paga bruto dhe paga minimale”, të barabartë me 1294 (një mijë e dyqind e nëntëdhjetë e katër) lekë në muaj.
7. I vetëpunësuari, për pjesëtarët e familjes së tij, mbi 16 vjeç, që nuk trajtohen me pagë, por që punojnë e bashkëjetojnë me të ligjërisht (me përjashtim të të vetëpunësuarit në bujqësi), duke filluar nga data 1.1.2014 e në vazhdim, paguan kontribut të detyrueshëm për sigurimet shoqërore, në masën 23 për qind të pagës mujore minimale prej 19026 (nëntëmbëdhjetë mijë e njëzet e gjashtë) lekësh, të barabartë me 4376 (katër mijë e treqind e shtatëdhjetë e gjashtë) lekë në muaj. 
I vetëpunësuari, për pjesëtarët e familjes së tij, mbi 16 vjeç, që nuk trajtohen me pagë, por që punojnë e bashkëjetojnë me të ligjërisht (me përjashtim të të vetëpunësuarit në bujqësi), duke filluar nga data 1.1.2014 e në vazhdim, paguan një kontribut të detyrueshëm për sigurimet shëndetësore, në masën 3.4 për qind të dyfishit të pagës minimale mujore të përcaktuar në pikën 2 të kreut II “Paga bruto dhe paga minimale”, të barabartë me 1294 (një mijë e dyqind e nëntëdhjetë e katër) lekë në muaj.
...
9. Personat e vetëpunësuar në veprimtari tregtare apo shërbim ambulant, nga data 1.1.2014 e në vazhdim, të deklarojnë dhe të paguajnë kontribut minimal mujor në shumën 3794 (tre mijë e shtatëqind e nëntëdhjetë e katër) lekë, nga të cilat 2500 (dy mijë e pesëqind) lekë për sigurime shoqërore dhe 1294 (një mijë e dyqind e nëntëdhjetë e katër) lekë për sigurime shëndetësore.  
10. Personat mbi moshën 16 vjeç, me të ardhura të rregullta nga pronësia e që nuk janë të punësuar diku tjetër, duke filluar nga data 1.1.2014 e në vazhdim, paguajnë kontribute vetëm për sigurimin shëndetësor, në masën 3.4 % të dyfishit të pagës minimale mujore të përcaktuar në pikën 2 të kreut II “Paga bruto dhe paga minimale”, të barabartë me 1294 (një mijë e dyqind e nëntëdhjetë e katër) lekë në muaj.
...
12. Paga minimale mujore, për efekt të llogaritjes së kontributit të sigurimeve shëndetësore për të vetëpunësuarit në bujqësi, është 4200 (katër mijë e dyqind) lekë.
Të vetëpunësuarit në bujqësi, nga data 1.1.2014 e në vazhdim, derdhin kontribut mujor për sigurimin e detyrueshëm shëndetësor, në masën 3.4 % të dyfishit të pagës minimale mujore për efekt të kontributeve të sigurimeve shëndetësore të të vetëpunësuarve në bujqësi, të barabartë me një vlerë prej 286 (dyqind e tetëdhjetë e gjashtë) lekësh në muaj.
13. Për personat, që punojnë si punëtorë shtëpie, nga data 1.1.2014 e në vazhdim, deklarohet dhe paguhet kontribut mujor në shumën 3794 (tre mijë e shtatëqind e nëntëdhjetë e katër) lekë, nga të cilat 2500 (dy mijë e pesëqind) lekë kontribut i detyrueshëm për sigurimet shoqërore dhe 1294 (një mijë e dyqind e nëntëdhjetë e katër) lekë kontribut i detyrueshëm për sigurimet shëndetësore.”.
6. Në fjalinë e parë të pikës 10 të kreut V “Pagesa e kontributeve”, pas fjalëve “... sigurimeve shoqërore ...” shtohen “... dhe shëndetësore ...”.
7. Në kreun VI “Procedurat e kalimit të kontributit dhe mbledhja e borxheve”, bëhen këto shtesa:
a) Në fjalinë e parë të pikës 2, pas fjalëve “... Instituti i Sigurimeve Shoqërore … ” shtohen “... dhe Fondi i Sigurimit të Detyrueshëm të Kujdesit Shëndetësor …”.
b) Në fund të pikës 3 shtohet një fjali, me këtë përmbajtje: 
“Kontributet e sigurimeve shëndetësore vullnetare derdhen në llogaritë bankare të Fondit të Sigurimit të Detyrueshëm të Kujdesit Shëndetësor.”.
Ky vendim hyn në fuqi pas botimit në Fletoren Zyrtare dhe i shtrin efektet nga data 1.1.2014. 

KRYEMINISTRI
                                                Edi Rama
